**Djamila Bouhired** (fødd cirka 1935) er ein algerisk nasjonalist, kvinneaktivist og tidlegare medlem av den algeriske nasjonale frigjeringshæren.

Liv og virke
------------

Bouhired blei fødd inn i ein middelklassefamilie. Faren hennar var algerisk og mora hennar tunisisk, og ho var den einaste dottera blant sju søner. 20 år gammal blei ho engasjert i den algeriske frigjeringsrørsla Front de libération nationale (FLN) og rørsla si væpna fløy Armée de libération nationale (ALN), som kjempa mot det franske koloniregimet.

### Den algeriske frigjeringskrigen

Frå venstre: Samia Lakhdari, Zohra Drif, Djamila Bouhired og Hassiba Ben Bouali.
Frå 1954 arbeidde Bouhired som kontaktperson og personleg assistent for FLN-kommandør Yacef Saadi. Brørne hennar var også engasjert i frigjeringskampen.

Bouhired blei eit ikon for den algeriske frigjeringskampen etter at ho blei kjend for å ha planta bomber langs vegane dei franske okkupasjonsstyrkane brukte.

### Rettssak og dom

I 1957 blei Bouhired tiltalt og dømd til døden for å ha planta bomber i franske restaurantar rundt den algeriske hovudstaden Alger. Rettssaka fekk ofseleg publisitet og Bouhired blei ein *cause célèbre*. Men ein internasjonal kampanje resulterte i at dommen blei gjord om til livsvarig fengsel. Det var under denne rettssaka at den franske stjerneadvokaten Jacques Vergès utvikla sitt «defense de la rupture», å forsvare gjennom å angripe eit urettferdig lovverk og setje påtalemakta på tiltalebenken. Vergès var sjølv innbitt motstandar av den franske kolonialismen, konverte til islam og blei algerisk statsborgar.

### Tida etter Algeriekrigen

Etter at Algeriekrigen blei avslutta i 1962 blei Bouhired lauslaten. Bouhired og Vergès gifta seg i 1965 og fekk to barn saman. Dei blei skilt i 1970.

Bouhired har seinare markert seg som kvinnesaksforkjempar i heile den arabiske verda.

Våren 2019 spelte Bouhired ei aktiv rolle i demonstrasjonane som kravde at Abdelaziz Bouteflika skulle gå av som president i Algerie. Det vakte særleg oppsikt at ein av dei tidlegare allierte til Bouteflika frå FNL gjekk inn for å kaste den aldrande presidenten.

I kulturen
----------

Djamila Bouhired blei skildra i filmen *Jamila, the Algerian* (1958) av den egyptiske regissøren Youssef Chahine. Ho var ein av tre kvinnelege geriljakrigarar som blei skildra i filmen *Kampen om Algerie* (1966). Ho spelar også ei sentral rolle i dokumentarfilmen *Djevelens advokat* (2007) om Jacques Vergès.

I 1959 skreiv den libanesiske songaren Fairuz låta *Lettre à Djamila* om Bouhired.

Kjelder
-------

1. 1 2 3  Al-Wahaidy, Fatima (19. februar 2018). «Bouhired, the woman who sang "Algeria is our Mother" in French Schools». Henta 6. mars 2019.
2. ↑  «Djevelens advokat - Jacques Verges (1925–2013) er død». 23. august 2013.
3. ↑  Kennedy, Dana (7. mars 2019). «Djamila Bouhired, the 83-Year-Old Woman Revolutionary Leading Algeria’s New Uprising». Henta 7. mars 2019.
4. ↑  Rouaba, Ahmed (1. mars 2019). «Algeria protests: The beginning of the end?». Henta 7. mars 2019.
5. ↑  Movie Database: Djamila (1958)
6. ↑  Movie Database: Kampen om Algerie (1966)
7. ↑  Movie Database: L'avocat de la terreur (2007)

* *Denne artikkelen bygger på «Djamila Bouhired» frå Wikipedia på bokmål, den 30. mars 2024.*